
​„Úr tüle születék, Pokol összetöreték”. Szenvedő jelentéstartalom​ három kifejezőeszköze archaikus népi imádságokban

Kulcsszavak: nyelvtörténet, archaikus népi imádság, szenvedő jelentéstartalom
Nyelvtörténeti OTDK-dolgozatom tárgyául a Hegyet hágék, lőtőt lépék című kötet archaikus népi imádságai szolgáltak. Az anyagban a szenvedő jelentéstartalom három kifejezőeszközét kívántam vizsgálni elsősorban funkcionális megközelítésben: a passzív igét (pl. megfeszíttetik), a létigés határozói igeneves szerkezetet (pl. meg van feszítve) és a többes számú, harmadik személyű igealakkal alkotott, implicit alanyú szerkezetet (pl. megfeszítik). Az Erdélyi Zsuzsanna által az 1970-es évektől gyűjtött és néprajztudományi szempontból kutatott korpusznak nyelvészeti tárgyú elemzései napjainkig nem készültek el – annak ellenére, hogy az imádságok kutatásával a vonatkozó tudományágak (filológia, teológia, etnopszichológia stb.) sorában a nyelvészet is újszerű és értékes tudományos ismereteket mutathatott volna ki. A szóbeli hagyományozódás révén, idős asszonyok ajkán egészen a XX. század utolsó harmadáig fennmaradt archaikus népi imádságműfaj ugyanis a régi korok nyelvi anyagát (is) őrzi, nyelvi archaizmusokat konzervál (pl. hangrendtől való eltérést), egyszersmind a változékonyság is jellemző rá (pl. az adatközlő a hangfelvételek készítése közben ugyanazon ima szövegét bizonyos helyeken megváltoztatja a megelőző változathoz képest). Írásomban a Hegyet hágék, lőtőt lépék című kötetben szereplő imák interdiszciplináris összefüggéseinek (pl. a Szent Grál legendája; Mária-siralmak; misztériumjátékok) áttekintése után rátértem a három passzív értelmű kifejezésmód jelenlegi nyelvtörténeti narratívájának vázolására. OTDK-kutatásom egyik létjogosultságát éppen az adta, hogy a három, általam vizsgált kifejezőeszköz egyrészt kevéssé jelenti tárgyát a recens történeti nyelvészeti elemzéseknek, másrészt gyakran ideologikus álláspontból történik magyarázatuk. A kötetben közölt 321 imádság áttekintésével kb. 900 adat gyűlt össze a három szenvedő értelmű szerkezetre vonatkozóan. Utóbbiakat kategorizáltam, majd példákkal kiegészítve tizenkét fő pontban igyekeztem rámutatni az adott jelenség sajátosságaira – pl. a szive szomorodván szerkezet kései ómagyar kori örökség lehet az imaszövegben, minthogy a határozói igenév -ván képzője ekkor még állapothatározói funkciójú is lehetett; a verbum passivum (általában megbocsáttatik alakban) az ima záró szakaszában az imádság mintegy fennkölt stílusértékű érvényszerző formulájaként értelmezhető, nem pedig a nyelvhasználó beszédjének aktív részeként; a T/3. alakokat valószínűleg afféle memotechnikai eszközként használták az imádkozók.



